32012R0409
L 126/1
SLUŽBENI LIST EUROPSKE UNIJE
14.05.2012.
UREDBA VIJEĆA (EU) br. 409/2012
od 14. svibnja 2012.
o suspendiranju određenih mjera ograničavanja utvrđenih u Uredbi (EZ) br. 194/2008 o produljenju i pooštravanju mjera ograničavanja u pogledu Burme/Mjanmara
VIJEĆE EUROPSKE UNIJE,
uzimajući u obzir Ugovor o osnivanju Europske unije, a posebno njegov članak 215.,
uzimajući u obzir Odluku Vijeća 2012/225/ZVSP od 26. travnja 2012. o izmjeni Odluke 2010/232/ZVSP o produljenju mjera ograničavanja s obzirom na stanje u Burmi/Mjanmaru (1),
uzimajući u obzir zajednički prijedlog Visokog predstavnika Unije za vanjske poslove i sigurnosnu politiku i Europske komisije,
budući da:
(1)
Uredba Vijeća (EZ) br. 194/2008 (2) predviđa određene mjere, uključujući ograničenja određenog uvoza iz i izvoza u Burmu/Mjanmar, zamrzavanje financijskih sredstava i gospodarskih izvora određenih osoba i subjekata i ograničenja financiranja određenih poduzeća.
(2)
Kao odgovor na najnovija događanja u Burmi/Mjanmaru, Odlukom 2012/225/ZVSP promijenjena je Odluka 2010/232/ZVSP (3) kako bi se suspendirale, do 30. travnja 2013., sve mjere ograničenja osim embarga na oružje i embarga na oružje koje bi se moglo koristiti za unutarnju represiju.
(3)
Uredbu (EZ) br. 194/2008 treba stoga na odgovarajući način izmijeniti kako bi se većina mjera ograničenja suspendirala.
(4)
Suspenzija zamrzavanja financijskih sredstava i gospodarskih izvora treba se tumačiti kao dozvola za oslobađanje financijskih sredstava i gospodarskih izvora, bez prethodnog odobrenja nadležnih tijela, a koji su bili zamrznuti na temelju Uredbe (EZ) br. 194/2008,
DONIJELO JE OVU UREDBU:
Članak 1.
Mjere iz članaka 2., 3., 5., 6., članka 7. stavka 3., članka 8., članka 9. stavka 2., članaka 11., 12., 13. i članka 15. stavaka od 2. do 8. Uredbe (EZ) br. 194/2008 suspendiraju se do 30. travnja 2013.
Članak 7. stavak 5. Uredbe (EZ) br. 194/2008 suspendira se do 30. travnja 2013. u mjeri u kojoj se odnosi na članak 7. stavak 3.
Članak 2.
Osobe navedene u Prilogu brišu se s popisa osoba u dijelu J Priloga VI. Uredbi (EZ) br. 194/2008.
Članak 3.
Ova Uredba stupa na snagu sljedećeg dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 14. svibnja 2012.